1. **O le tuuina atu o le tulafono:**
	* **Oi latou e talia le tulafono (Esoto 19:1-8)**
		+ Aisea na aveeseina mai ai e le Atua Isaraelu nai Aikupito? Ina ia auauna atu ia te Ia (Esoto 5:1; 7:16; 8:1, 20; 9:1, 13; 10:3). O le faia o lea mea, o le a latou maua ai ni faamanuiaga sili (e aofia ai ma le laueleele o Kanana).
		+ I le lona tolu o masina talu ona latou o ese mai Aikupito, sa latou tolauapi ai e lata ane i le Mauga o Sinai. O iina na faataoto ai le faavae mo le foafoaina o le nuu o Isaraelu. Na tuuina atu ai e le Atua se feagaiga ma i latou, ma sa latou taliaina (Esoto 19:1-8).
		+ **E ala i le taliaina o le feagaiga, o le a avea ai Isaraelu ma: (Esoto 19:5-6)**
			1. **NUU PAIA:** O le a latou faapaiaina i latou lava i le Atua, ma faailoa atu Lana amio
			2. **MALO O OSITAULAGA:** O le a latou faa-fesoota’ia nisi tagata i le Atua ma a’oa’o atu i a’i latou Ana tulafono.
			3. **O SE OLOA TAUA MAI LE ATUA:** O le a saunia e le Atua Isaraelu o se alaleo e faamalamalamaina le lalolagi i le poto e uiga ia te Ia
	* **O Lē na tuuina mai le Tulafono (Esoto 19:9-25)**
		+ O le tuuina mai o le Tulafono a le Atua i Sinai o se mea matagofie ma le mata’utia (Eperu 12:18-21). E leai se tasi na sauni mo se mea faapea. O le mea lea, sa manaomia ai e tagata ona faamamāina muamua i latou lava ma tausia le va e talafeagai ai ina ia aua nei faaumatia i latou i le mamalu faale-lagi (Esoto 19:10-12).Aisea na talafeagai ai se tulaga faapea?
		+ O upu o le a fetalai atu ai le Atua i a’i latou o se faaaliga lea o Lana lava amio. O lo latou usita’ia o ia upu o le ola lea; o le lē usita’ia foi o le oti lea. E manaomia ona iloa atoatoa e Isaraelu le ogaoga atoa ma le taua “o upu o le feagaiga, o Poloaiga ia e Sefulu” (Esoto 34:28).
		+ E lua faaliliuga o lenei Tulafono na faamauina: o le tasi i le amataga o le Esoto poo le o ese mai, ma le isi o se vaega lea o upu mulimuli a Mose a’o le’i ulufale atu i Kanana
		+ E ui lava e foliga mai e mata’utia lona tuuina mai, ae o loo atagia mai ai i le Tulafono le amio silisili a le Atua: O le Alofa (Roma 13:10).
	* **O Poloa’iga e Sefulu (Esoto 20:1-17)**
		+ O loo faailoa mai e le Atua le Tulafono e ala i le faamaninoina mai o Lana galuega autu: “Ua Ou faaolaina oe mai le agasala, o lea, o lenei le mea e tatau ona e faia e amata atu nei lava” (Esoto 20:2). O le tausia o le Tulafono, mo i tatou, o le tali atu lea i le Togiola. O le tali atu lea i le alofa e tusa ma le alofa o loo foaiina mai.
		+ “O le alofa o le atoatoaga lea o le tulafono” (Roma 13:10)
			1. **Alofa i le Atua (Teu. 6:5; Es. 20:3-11):** Ia faamamaluina ma ava i le Atua e ala i le faamuamua o Ia i o tatou olaga; Ia faamamalu i le Atua e aunoa ma le suitulaga o Ia i ni tupua; Ia ava i le suafa o le Atua, o le ta’uleleia ma le amio; Ia faamamaluina Lona aso malolo ma tapuaiga o le Sapati
			2. **Alofa i tuaoi (Lev. 19:18; Es 20:12-17):** Ia ava i ou matua;ia faaaloalo i le soifua ma le ola; ia faaaloalogia le faaipoipoga; faaaloalo i mea-totino a tagata; faaaloalo i le tauleleia o nisi; ia e ava ia te oe lava ina ia aua nei i ai ni manaoga o le manatu faapito e pisia ai lau amio
2. **O le uiga o le Tulafono:**
	* **O le galuega a le Tulafono;**
		+ **O a nisi o galuega a le Tulafono?** E taofia ai i tatou mai le leaga (Salamo 119:104); E aumaia i a’i tatou le poto ma le atamai (Teuteuronome 4:6); E aumaia i ai tatou le saolotoga (Iakopo 2:12); E aumaia i a’i tatou le filemu (Salamo 119:165); E aumaia i ai tatou le manuia (Iosua 1:8); Na te ta’u maia le agasala (Roma 7:7); E ta’ita’iina atu i tatou ia Keriso (Galuega 3:24)
		+ O le faaolataga e le’o se galuega lea a le Tulafono (Kalatia 2:16). O le Tulafono e pei o se fa’ata e atagia mai ai a tatou agasala (Iakopo 1:23-25).
		+ O le nuti o le fa’ata e le aveesea ai se pisia; e faapea foi i le lē amana’iaina. Ae a aunoa ma le “fa’ata” [o le tulafono lea] e le mafai ona tatou iloa o loo pisia i tatou i le [agasala], ma ua tatou manaomia ai se “solosolo” [o Keriso lea] e faamamāina ai i tatou.
		+ E manino lava le Tusi Paia: E lelei le Tulafono (Roma 7:12); Ia mafaufau loloto ma fiafia i ai (Salamo 1:2). “Ua tele lava lo’u alofa i Lau tulafono! Ou te mafaufau i ai i le aso atoa” (Salamo 119:97).
	* **O le Tulafono o se folafolaga:**
		+ **“**Ua Na faaalia foi ia te outou Lana feagaiga na Ia poloai mai ai ia te outou tou te faia, “O UPU IA E SEFULU” na Ia tusi ai foi i luga o papamaa e lua.” (Teuteuronome 4:13, uluai tusitusiga Eperu)
		+ I le tusi Eperu, e faatolu ona ta’ua ai Poloaiga e Sefulu, ua ta’ua foi “o upu e sefulu”

(Esoto 34:28; Teuteuronome 4:13; Teuteuronome 10:4).

* + - Sei o tatou mafaufau i le uiga o lenei mea; O le a le uiga pe a tatou fai atu i se tasi, “Ou te tuu atu ia te outou la’u upu”?
		- O le mea moni, matou te le avatua se mea ia te oe; ae matou te faia se folafolaga ia te oe. Matou te ta’utino atu ia te oe o le a matou faia se mea mautu, se mea e mausalī
		- O lea, o le aa faa-Eperu o le “*tapa*” e mafai ona faaliliuina o se “upu” poo se “folafolaga.” O se faataitaiga: “E leai se upu e tasi ua le taunuu [*tapa*] o Ana upu lelei uma [*tapa*], na Ia folafolaina mai na faaoo mai e Lana auauna o Mose” (1Tupu 8:56).
		- O Poloaiga e Sefulu o folafolaga ia e sefulu na faia e le Atua i a’i tatou, ma le faamoemoe ia taitaiina atu ai i tatou i ala tonu uma.
	+ **O le Tulafono o se iuga:**
		- O le upu “iuga” o loo faatatau e Paulo i le tulafono o le “*telosi* ” (Roma 10:4). O le a le uiga o lenei upu?
		- O le uiga autu: o le manatu ua faailoa mai o se tapulaa poo se faamoemoe. E ala i le faauigaina (o le isi uiga): e faapea, o se faaiuga, o se faamutaina, o se taunuuga, o se sini poo se faamoemoe. A’o lona uiga moni lava e tatau ona fuafua lea i le auala o loo faaaogaina ai i se fuaiupu.
		- Afai tatou te faaliliuina lenei mea e faapea “O Keriso ***o le muta’aga***lea o le tulafono,” o lona uiga ua leai se tulafono talu mai le maliu o Iesu. O lea foi ua leai ai se agasala. O le a feteenai ai foi Paulo ma ana lava upu (Roma 7:7).
		- Pe afai tatou te faaliliuina “O Keriso *o loo faasino tonu i ai* le tulafono,” o loo tumau pea Paulo, ona o loo faamalosia pea le tulafono, ma taitaiina atu ai i tatou ia Keriso (Roma 3:31; Kalatia 3:24).